CELEX: 62015TN0289
Language: fi
Date: 2015-06-02 00:00:00
Title: Asia T-289/15: Kanne 2.6.2015 – Hamas v. neuvosto

27.7.2015   
            
            
               FI
            
            
               Euroopan unionin virallinen lehti
            
            
               C 245/43
            
         Kanne 2.6.2015 – Hamas v. neuvosto
   (Asia T-289/15)
   (2015/C 245/52)
   Oikeudenkäyntikieli: ranska
   
      Asianosaiset
   
   
      Kantaja: Hamas (Doha, Qatar) (edustaja: asianajaja L. Glock)
   
      Vastaaja: Euroopan unionin neuvosto
   
      Vaatimukset
   
   Kantaja vaatii unionin yleistä tuomioistuinta
   
               —
            
            
               kumoamaan niitä henkilöitä, ryhmiä ja yhteisöjä, joihin sovelletaan erityistoimenpiteiden toteuttamisesta terrorismin torjumiseksi hyväksytyn yhteisen kannan 2001/931/YUTP 2, 3 ja 4 artiklaa, koskevan luettelon ajan tasalle saattamisesta ja muuttamisesta sekä päätöksen 2014/483/YUTP kumoamisesta 26.3.2015 annetun neuvoston päätöksen (YUTP) 2015/521 Hamasta (mukaan lukien Hamas-Izz al-Din al-Qassem) koskevilta osin
            
         
               —
            
            
               kumoamaan tiettyihin henkilöihin ja yhteisöihin kohdistuvista erityisistä rajoittavista toimenpiteistä terrorismin torjumiseksi annetun asetuksen (EY) N:o 2580/2001 2 artiklan 3 kohdan täytäntöönpanosta sekä täytäntöönpanoasetuksen (EU) N:o 790/2014 kumoamisesta 26.3.2015 annetun neuvoston täytäntöönpanoasetuksen (EU) N:o 2015/513 Hamasta (mukaan lukien Hamas-Izz al-Din al-Qassem) koskevilta osin
            
         
               —
            
            
               velvoittaa neuvoston korvaamaan kaikki oikeudenkäyntikulut.
            
         
      Oikeudelliset perusteet ja pääasialliset perustelut
   
   Kanteensa tueksi kantaja vetoaa seitsemään kanneperusteeseen.
   
               1)
            
            
               Ensimmäinen kanneperuste, joka perustuu yhteisen kannan 2001/931 (1) 1 artiklan 4 kohdan rikkomiseen siltä osin kuin kansalliset päätökset, joihin neuvosto on vedonnut, eivät täytä mainitussa artiklassa asetettuja edellytyksiä sille, että niitä voitaisiin pitää toimivaltaisen viranomaisen tekeminä päätöksinä.
            
         
               2)
            
            
               Toinen kanneperuste, joka perustuu tosiseikkojen paikkansapitävyyden osalta tehtyyn virheeseen, koska olennaista osaa niistä tosiseikoista, jotka neuvosto on maininnut, ei ole tuettu millään näytöllä.
            
         
               3)
            
            
               Kolmas kanneperuste, joka perustuu siltä osin tehtyyn arviointivirheeseen, voidaanko Hamas-järjestöä pitää terroristijärjestönä.
            
         
               4)
            
            
               Neljäs kanneperuste, joka perustuu puuttumattomuusperiaatteen – joka on esteenä sille, että Hamasia, joka on laillinen poliittinen liike, joka on voittanut Palestiinassa järjestetyt vaalit ja joka muodostaa Palestiinan hallituksen ydinryhmän, voitaisiin pitää terroristiyhteisönä – loukkaamiseen.
            
         
               5)
            
            
               Viides kanneperuste, joka perustuu siihen, että neuvosto ei ole noudattanut perusteluvelvollisuuttaan.
            
         
               6)
            
            
               Kuudes kanneperuste, joka perustuu kantajan puolustautumisoikeuksien loukkaamiseen ja sillä tehokkaaseen, tuomioistuimen tarjoamaan oikeussuojaan kansallisen vaiheen aikana olevan oikeuden loukkaamiseen.
            
         
               7)
            
            
               Seitsemäs kanneperuste, joka perustuu omaisuudensuojan loukkaamiseen siltä osin kuin kantajan varojen jäädyttäminen merkitsee sen omaisuudensuojaan kohdistuvaa perusteetonta loukkausta.
            
         
      (1)  Neuvoston yhteinen kanta 27.12.2001 erityistoimenpiteiden toteuttamisesta terrorismin torjumiseksi (EYVL L 344, s. 93).